  Виталий Пронин Сьӧлта ёросысь Югдонысь медпунктын ужасьёс гуртоосты токма ульчаетӥ ветлонлэсь ало. Таӵе дыръя эмчиос асьсэос висись доры пото. Сьӧлта ёросысь Югдонысь медпунктэн кивалтӥсь Т. Зорина чакла гуртоослэсь тазалыксэс. Туспуктӥз А. СнигирёваЮгдонысь медпунктын кӧня ке арнязэ чус ни — пырась-потасьёс ӧвӧл. Нош солэсь азьло нуназеозь гинэ тазалыксэс эскерыны ог 10 мурт кожалляз. Татысь калыкез эскерыса возё акушерка Татьяна Зорина но эмсузэр Людмила Юшкина. — Калык пӧлын валэктон уж нуиськом, висён октыса, отӥ-татӥ медаз ветлэ шуыса, — верало эмчиос. — Медпунктэ но тани шергес кожаны кутскизы, нуналаз одӥг-кык мурт пырасьёс луо ик. Калыклы верамын, температурады ӝутӥськиз ке, асьтэлы медпунктэ мыныны кулэ ӧвӧл. Ми асьмеос лыктом. Алэмын ёрос больницае но мултэс ветлонлэсь. Ёрос больницае вазиськытэк но, юрттыны луэ. Асьмеос мар карыны ум тодӥське ке, жингыртӥськом ёрос больницаысь врачъёслы. Медпунктын, мукет учреждениосын сямен ик, нимысьтыз саклык висъяны кутскизы юрт пушез, котырзэ утялтонлы. Котькуд 2 час ортчыса, ӧс кусыпъёсты, кутонъёсты, борддоръёсты, укно дуръёсты хлор суретъёсын мисько. Ӝыны ставкалы ужась санитарказы ваньзэ уг вутты шуыса, Татьяна Аркадьевна но, Людмила Петровна но киязы мучоло куто. Татьяна Аркадьевна медпунктэн кивалтэ, югдонкалыкез 29 ар пала эмъя ни. Сьӧлта ёросысь ик Тылошурын вордӥськемын. Школа бере Татьяна Зорина одӥг ар Нырысетӥ элькун больницаысь гинекология отделениын санитарка луыса тыршиз. Нылкышноосын ужаны туж кельшиз, пе, соин улонзэ эмъяськон удысэн герӟаны малпаз. Дышетскыны пыриз Ижысь медициная колледже, отысь акушерка луыса потӥз. Отӥяз, 1991-тӥ арын, ужаны ыстӥзы ас вордскем палъёсаз ик, озьы вуиз Югдонэ. Людмила Юшкина югдонъёслэн тазалыксы сярысь 38 ар сюлмаське ни. Людмила Петровна Сьӧлта ёросысь ик Квашурын вордӥськемын.Дышетскиз Ижысь медицинаяколледжын, кӧня ке ужаз Ижысь больницаын. — Сомында аръёс калыкен ужан чик ӧз жадьыты, — шуэ Людмила Петровна. — Ӝутскем мылкыдын уж дорам мынӥсько. Калык возьма юрттэммес. Вуэммес уката витё мӧйыос. Ог 15 адями дорысьтыз потаны шугъяське ни. Доразы лыктыса, вирзӥбетсэс эскериськом, вирысьтызы сакырзэс мертаськом. Тулыссэ доразы сяськаен пырисько — кыӵе соос шумпото. Эмъюмтэк но капчигес луэ кадь. Лыктӥд но, умойгес луиз шуо ке, мылкыд ӝутске. Югдонын медпункт, нылпи сад но библиотека одӥг липет улэ интыяськемын. Эмчиос югыт, шуныт интыын ужало, медпунктлэн котькуд кабинетаз ву пыртэмын – ӝожтӥськыны мугъёс ӧвӧл кадь. Но озьы ке но татын ӵыжак-выль ФАП-ын кадь умой ӧвӧл. — Выль медпунктъёсын ваньмыз туала угось – кардиографъёссы, дефибрилляторъёссы но вань. Но милям кадь ФАП-ёсы но ӝоген кардиографъёс вуозы, — оско эмчиос. ________ Ангелина Снигирёва  